31997D0266
L 107/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 1996 година
относно формуляра за предоставяне на информация за предложените в рамките на Натура 2000 обекти
(97/266/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1996 г. относно опазването на естествените местообитания и дивата флора и фауна (1), изменена с Акта за присъединяване на Австрия, Финландия и Швеция, и по-специално член 4, параграф 1, втора алинея от нея,
като има предвид, че член 4, параграф 1, втора алинея от Директива 92/43/ЕИО постановява държавите-членки да предадат на Комисията списъка с предложените обекти за Натура 2000, посочени в член 4, параграф 1, първа алинея заедно с информация за всеки обект във формуляр, установен от Комисията в съответствие с процедурата по член 21;
като има предвид, че за всеки предложен обект за Натура 2000 формулярът трябва да осигури картата на обекта, наименованието, местоположението, размера и данните, произтичащи от прилагането на критериите, използвани при подбора на обекта;
като има предвид, че предвидените мерки в настоящото решение са в съответствие със становището на комитета, учреден съгласно член 20 от Директива 92/43/ЕИО,
ПРИЕ НАСТОЯЩОТО РЕШЕНИЕ:
Член 1
Формулярът на предаване на информацията съгласно член 4, параграф 1, втора алинея от Директива 92/43/ЕИО, представен в приложението към настоящото решение, се приема.
Член 2
Адресати на настоящото решение са държавите-членки.
Съставено в Брюксел на 18 декември 1996 година.